b'\n_START_ARTICLE_\nErik Sture Larre\n_START_SECTION_\nOppvekst og krigs\xc3\xa5rene\n_START_PARAGRAPH_\nI 1933 tok Larre artium og begynte \xc3\xa5 studere samme \xc3\xa5r, jus og sosiologi, samtidig som han var journalist i Tidens Tegn. I 1936 begynte han som vitenskapsassistent for Ewald Bosse p\xc3\xa5 Institutt for samfunnsforskning. Der holdt han p\xc3\xa5 med en doktorgrad som handlet om funksjon\xc3\xa6renes stilling i samfunnet. Men krigen kom, og han fullf\xc3\xb8rte derfor ingen doktorgrad._NEWLINE_Under krigen var Larre aktiv i hjemmestyrkene og var en av Oslos to avsnittssjefer. Han ble arrestert i 1943 og d\xc3\xb8mt av SS und Polizeigericht Nord og satt fanget p\xc3\xa5 enecelle og isolert uten kontakt med omverdenen til krigens slutt._NEWLINE_Etter krigen ble et tilfeldig m\xc3\xb8te med Einar Gerhardsen p\xc3\xa5 L\xc3\xb8vebakken avgj\xc3\xb8rende, da han fikk tilbud om \xc3\xa5 overta et advokatfirma. P\xc3\xa5 kort tid hadde han det st\xc3\xb8rste enkeltmannsfirma i Oslo med elleve ansatte.\n_START_SECTION_\nInvestor\n_START_PARAGRAPH_\nH\xc3\xb8sten 1945 kj\xc3\xb8pte Larre sin f\xc3\xb8rste aksje, i Storebrand-forl\xc3\xb8peren Norsk Allianse, og han debuterte som b\xc3\xb8rsspekulant i st\xc3\xb8rre skala p\xc3\xa5 1980-tallet._NEWLINE_P\xc3\xa5 2000-tallet hadde Larre bygget en portef\xc3\xb8lje p\xc3\xa5 flere hundre millioner kroner fordelt p\xc3\xa5 aksjer og eiendom. Han var p\xc3\xa5 ett punkt den st\xc3\xb8rste private investoren i DnB NOR med over \xc3\xa9n million aksjer i selskapet._NEWLINE_If\xc3\xb8lge tidsskriftet Kapital hadde Larre en formue p\xc3\xa5 700 millioner kroner, hvorav st\xc3\xb8rsteparten skal ha blitt bygget opp innen eiendom. Videre satt han i representantskapene i DnB NOR, Sparebankene Vest, Midt-Norge og Nord-Norge og Pareto Bank.\n_START_SECTION_\nFriluftsliv og kulturbevaring\n_START_PARAGRAPH_\nLarre var hele livet v\xc3\xa6rt engasjert i friluftsliv og idrett. Allerede som liten gutt var han en aktiv hockeyspiller._NEWLINE_P\xc3\xa5 1960-tallet tegnet Larre opp grensene for Marka rundt Oslo, den s\xc3\xa5kalte \xc2\xabmarkagrensa\xc2\xbb omtrent s\xc3\xa5nn som vi kjenner den i dag, og denne markerer grensene for byutviklingen inn i friluftsomr\xc3\xa5dene. Han er en forkjemper for en nasjonal markalov med fredning av Marka._NEWLINE_Larre engasjerte seg i etterkrigstiden ogs\xc3\xa5 for vern av kulturminner og har investert flere titalls millioner i dette. Han engasjerte seg deriblant i bevaring av sveitservillaene i Kruses gate p\xc3\xa5 Frogner der Volap\xc3\xbck tidligere holdt til, og har i flere tilfeller fors\xc3\xb8kt \xc3\xa5 f\xc3\xa5 istand spleiselag best\xc3\xa5ende av seg selv, kommunen og staten. Familien har ogs\xc3\xa5 fors\xc3\xb8kt \xc3\xa5 rehabilitere Ingierstrand bad, som det er klart at vanskelig kan kalles en finansielt motivert investering. Larre er styreleder i Margit og Ewald Bosses stiftelse Solstua, en stue/konferansesenter i Thorleif Haugs vei 14 p\xc3\xa5 Voksenkollen i Oslo, tidligere eid av Sam Eyde, og under andre verdenskrig kjent som Rekonvalesenthjemmet Ragnar Berg for frontkjempere.'